Beeld se Jo Prins, die brein agter die destydse Digby-projek, is weer aan die gang met ’n nuwe poësie-projek. Dié maal is dit YouTube-video’s waarin digters gedigte voorlees oor ’n spesifieke stad – on location.
Besing die blomtuine van Bloemfontein of stuur vir ons gevleuelde woorde oor die Goudstad. Dalk onthou jy iets van die klein dorpie waar jy grootgeword het of die verwarring wat jy ervaar het in ’n vreemde wêreldstad.
Jy kan mal wees oor ’n sekere straat in PE, kwaad raak oor die verkeer in Pretoria of verlief raak op die landskap buite Barberton. Wat jy ook al doen, wys vir ons hoe lyk jou dorp of stad deur die lens van ryk en kragtige menslike gevoelens.
Klik hier om nog 11 gedigte te lees wat LitNet-digters in 2011 oor verskillende stede en wêrelddele geskryf het.